C 335/10

Končno poročilo pooblaščenke za zaslišanje (1)

Zadeva AT.40511 – Insurance Ireland: podatkovna zbirka zavarovalnih zahtevkov in pogoji dostopa

(Besedilo velja za EGP)

(2022/C 335/09)

To poročilo se nanaša na osnutek sklepa o zavezah v skladu s členom 9(1) Uredbe Sveta (ES) št. 1/2003 (2) (v nadaljnjem besedilu: osnutek sklepa), naslovljen na podjetje Insurance Ireland (Member Association) Company Limited by Guarantee (v nadaljnjem besedilu: Insurance Ireland).

Komisija je v skladu s členom 20 Uredbe št. 1/2003 med 4. in 7. julijem 2017 po uradni dolžnosti začela preiskave in izvedla preglede v prostorih podjetja Insurance Ireland v Dublinu na Irskem.

Komisija je 14. maja 2019 začela postopek v skladu s členom 2(1) Uredbe (ES) št. 773/2004 (3) za sprejetje sklepa na podlagi poglavja III Uredbe št. 1/2003.

Komisija je 18. junija 2021 sprejela ugotovitve o možnih kršitvah, ki so bile naslovljene na podjetje Insurance Ireland in mu sporočene 21. junija 2021. V njih je bilo izraženo predhodno mnenje, da je podjetje Insurance Ireland samovoljno zavlačevalo ali dejansko zavrnilo dostop do svojega sistema za izmenjavo informacij Insurance Link.

Podjetje Insurance Ireland je 28. junija 2021 prejelo dostop do spisa prek DVD-ja. Sporočilo mi ni nobenih težav v zvezi z dostopom do spisa.

Podjetje Insurance Ireland je 5. oktobra 2021 predložilo pisne pripombe na ugotovitve o možnih kršitvah v določenem roku (4) in zahtevalo ustno zaslišanje v skladu s členom 12(1) Uredbe št. 773/2004. Na podlagi te zahteve sem določila datum ustnega zaslišanja, ki je bilo pozneje preloženo in nato odpovedano, saj je podjetje Insurance Ireland začelo pogovore s Komisijo o morebitnih zavezah v skladu s členom 9 Uredbe št. 1/2003.

Podjetje Insurance Ireland je 16. februarja 2022 ponudilo zaveze (v nadaljnjem besedilu: začetne zaveze), da bi odpravilo pomisleke Komisije glede konkurence, kot so navedeni v ugotovitvah o možnih kršitvah, ki pomenijo predhodno oceno v smislu člena 9(1) Uredbe št. 1/2003 v okviru tega postopka.

Komisija je 4. marca 2022 objavila obvestilo v skladu s členom 27(4) Uredbe št. 1/2003, v katerem je zainteresirane tretje osebe pozvala k predložitvi pripomb o začetnih zavezah.

Komisija je 13. aprila 2022 na sestanku o trenutnem stanju podjetje Insurance Ireland obvestila o pripombah, ki jih je prejela v zvezi s prvotnimi zavezami.

Podjetje Insurance Ireland je 17. maja 2022 prilagodilo začetne zaveze v odziv na pripombe in predložilo ponudbo končnih zavez (v nadaljnjem besedilu: končne zaveze).

V osnutku sklepa je določeno, da so končne zaveze za podjetje Insurance Ireland zavezujoče za deset let, in ugotovljeno, da v tej zadevi ni več razlogov za ukrepanje Komisije v zvezi s pomisleki iz predhodne ocene.

V zvezi s postopkom za prevzem zavez nisem prejela nobenih zahtevkov ali pritožb.

Glede na navedeno menim, da je bilo učinkovito uveljavljanje procesnih pravic stranke v tej zadevi spoštovano.

Bruselj, 21. junija 2022 Dorothe DALHEIMER

(1) V skladu s členoma 16 in 17 Sklepa 2011/695/EU predsednika Evropske komisije z dne 13. oktobra 2011 o funkciji in mandatu pooblaščenca za zaslišanje v nekaterih postopkih o konkurenci (UL L 275, 20.10.2011, str. 29) (v nadaljnjem besedilu: Sklep 2011/695/EU).

(2) Uredba Sveta (ES) št. 1/2003 z dne 16. decembra 2002 o izvajanju pravil konkurence iz členov 81 in 82 Pogodbe (UL L 1, 4.1.2003, str. 1) (v nadaljnjem besedilu: Uredba št. 1/2003).

(3) Uredba Komisije (ES) št. 773/2004 z dne 7. aprila 2004 v zvezi z vodenjem postopkov Komisije v skladu s členoma 81 in 82 Pogodbe o ustanovitvi Evropske skupnosti (UL L 123, 27.4.2004, str. 18), kakor je bila nazadnje spremenjena z Uredbo Komisije (EU) 2015/1348 z dne 3. avgusta 2015 (UL L 208, 5.8.2015, str. 3) (v nadaljnjem besedilu: Uredba št. 773/2004).

(4) Prvotni rok je bil 21. september 2021. Na zahtevo Insurance Ireland je GD za konkurenco rok podaljšal do 5. oktobra 2021.